ตลท. ขีดเส้น MAX แก้คุณสมบัติ “รีซูมเทรด” ก่อน 27 ก.พ.66
ตลท. ไฟเขียว MAX เข้าขั้นตอน “รีซูมเทรด” แก้ไขคุณสมบัติภายใน 27 ก.พ.66 หลังนำส่งงบการเงินประจำปี 2563 แล้ว
ตลท. ไฟเขียว MAX เข้าขั้นตอน “รีซูมเทรด” แก้ไขคุณสมบัติภายใน 27 ก.พ.66
24 มี.ค. 2565

ตลาดหลักทรัพย์แห่งประเทศไทย (ตลท.) เปิดเผยว่า ตามที่ ตลท.ประกาศให้บริษัท แมกซ์ เมทัล คอร์ปอเรชั่น จำกัด (มหาชน) หรือ MAX เข้าข่ายอาจถูกเพิกถอนกรณีไม่นำส่งงบการเงินประจำปี 2563 และงบการเงินไตรมาสที่ 1-2 ปี 2564 ภายในระยะเวลาที่กำหนดนั้น
ขณะนี้ MAX ได้นำส่งงบการเงินประจำปี 2563 ต่อ ตลท. แล้ว จึงประกาศให้ MAX เข้าสู่ช่วงดำเนินการให้มีคุณสมบัติเพื่อกลับมาซื้อขาย (Resume Stage) ซึ่ง MAX จะต้องดำเนินการให้มีคุณสมบัติเพื่อกลับมาซื้อขายได้ภายในวันที่ 27 ก.พ.2566 หากเมื่อครบกำหนดเวลาและ MAX ไม่สามารถดำเนินการได้ ตลท.อาจพิจารณาดำเนินการเพิกถอนหลักทรัพย์ต่อไป
อย่างไรก็ตาม เนื่องจาก MAX อยู่ระหว่างแก้ไขเหตุเพิกถอนกรณีไม่นำส่งงบการเงินไตรมาสที่ 1-2 ปี 2564 ภายในระยะเวลาที่กำหนดซึ่งบริษัทยังคงมีหน้าที่ที่จะต้องแก้ไขเหตุเพิกถอนทั้งหมดให้หมดไปและดำเนินการให้มีคุณสมบัติเพื่อกลับมาซื้อขายตามกำหนดระยะเวลาของเหตุเพิกถอนแต่ละเหตุ
ทั้งนี้ มีกำหนดระยะเวลาดำเนินการ ดังนี้ 1.กรณีไม่นำส่งงบการเงินไตรมาส 1/2564 ครบกำหนดเวลาแก้ไขเหตุเพิกถอนภายในวันที่ 17 พ.ย.2565 2.กรณีไม่นำส่งงบการเงินไตรมาส 2/2564 : ครบกำหนดเวลาแก้ไขเหตุเพิกถอนภายในวันที่ 17 ก.พ.2566 และ 3. การดำเนินการให้มีคุณสมบัติเพื่อกลับมาซื้อขาย (Resume Stage) ครบกำหนดเวลาดำเนินการภายในวันที่ 27 ก.พ.2566